RICHY ออกหุ้นกู้ 1.1 พันลบ. ดอกเบี้ย 6.1% ระดมทุนรีไฟแนนซ์-ขยายธุรกิจ
RICHY ออกหุ้นกู้ 1.1 พันลบ. ดอกเบี้ย 6.1% ระดมทุนรีไฟแนนซ์-ขยายธุรกิจ พร้อมกางแผนเปิด 5 โครงการใหม่ มูลค่า 9.18 พันลบ. ตั้งเป้ายอดขายทั้งปีแตะ 5 พันลบ.
RICHY ออกหุ้นกู้ 1.1 พันลบ. ดอกเบี้ย 6.1% ระดมทุนรีไฟแนนซ์-ขยายธุรกิจ พร้อมกางแผนเปิด 5 โครงการใหม่ มูลค่า 9.18 พันลบ. ตั้งเป้ายอดขายทั้งปีแตะ 5 พันลบ.
11 มิ.ย. 2562

นางอาภา อรรถบูรณ์วงศ์ ประธานกรรมการบริหาร บริษัท ริชี่ เพลซ 2002 จำกัด (มหาชน) หรือ RICHY เปิดเผยว่า บริษัทเตรียมจะเสนอขายหุ้นกู้ที่มีหลักประกัน มูลค่ารวม 1,100 ล้านบาท เพื่อนำเงินไปไถ่ถอนหุ้นกู้ของบริษัทมูลค่า 527.80 ล้านบาทภายในเดือน ส.ค.62 ส่วนที่เหลือจะเป็นเงินทุนหมุนเวียนและรองรับการขยายธุรกิจของบริษัท
โดยหุ้นกู้ดังกล่าวมีอายุ 2 ปี 9 เดือน ครบกำหนดไถ่ถอนปี พ.ศ.2565 อัตราดอกเบี้ยคงที่ 6.10%ต่อปี ซึ่งจะชำระดอกเบี้ยทุก 3 เดือนตลอดอายุของหุ้นกู้ โดยจะเสนอขายให้แก่ผู้ลงทุนสถาบัน และผู้ลงทุนรายใหญ่ ระหว่างวันที่ 12-14 และ 17 มิ.ย.62 มี บล.แซีย พลัส และ บล.หยวนต้า (ประเทศไทย) เป็นผู้จัดการการจัดจำหน่ายหุ้นกู้ในครั้งนี้
สำหรับปีนี้บริษัทตั้งเป้ายอดขายไว้ที่ 5 พันล้านบาท โดยจะเปิดโครงการใหม่ 5 โครงการ มูลค่าโครงการรวม 9.18 พันล้านบาท ประกอบด้วย โครงการ เดอะริช เอกมัย, โครงการ เดอะริช พระราม 9, โครงการ เดอะริช Point, โครงการ Senior Care เป็นโครงการที่ร่วมทุนกับพันธมิตรญี่ปุ่นจะเปิดในช่วงปลายปีนี้ และอีก 1 โครงการ ซึ่งยังอยู่ระหว่างพิจารณาตัดสินใจอีกครั้ง พร้อมกันนี้มีแผนจะขยายฐานลูกค้าต่างชาติเพิ่มเติม คาดว่าสัดส่วนยอดขายลูกค้าต่างชาติในปีนี้จะอยู่ที่สัดส่วน 30% จากปัจจุบันอยู่ที่ 20%
ทั้งนี้การดำเนินธุรกิจพัฒนาอสังหาริมทรัพย์ในครึ่งปีแรกของปี 62 สถานการณ์โดยรวมเป็นไปตามที่คาดการณ์ไว้ และประเมินว่าในช่วงครึ่งปีหลังน่าจะยังคงอยู่ในทิศทางที่ดีต่อเนื่อง เพราะภาพรวมเศรษฐกิจไทยน่าจะสามารถฟื้นตัวได้หลังจากปัจจัยทางการเมืองมีความชัดเจนมากขึ้น อีกทั้งเชื่อว่าการลงทุนของภาครัฐและเอกชนจะเดินหน้าได้ ก็จะช่วยสนับให้ธุรกิจที่อยู่อาศัยดีขึ้น